Dinamo este foarte aproape de retrogradare după numai un sezon în Superligă. ”Câinii roșii” sunt pe penultimul loc în playout cu două etape înainte de finalul sezonului.
Situația de la Dinamo este una critică. Elevii lui Zeljko Kopic au nevoie de un final perfect de sezon pentru a spera la supraviețuirea în Superligă. Problemele de la Dinamo se pare că nu sunt doar unele sportive. Răzvan Zăvăleanu, administratorul clubului, a dat detalii despre situația echipei.
Zăvăleanu a vorbit despre suma enormă de bani cheltuită de Dinamo în ultimele luni. Acesta a precizat: ”În ultimele cinci luni, s-au cheltuit milioane de euro la Dinamo. Atât pe partea de salarii, pe cheltuieli curente, dar și pe datoriile legate de planul de reorganizare. Vă spun că nimeni din România nu a mai cheltuit atât”.
Rezultatele sportive sunt așa cum le cunoaștem cu toții. Jucătorii sunt cu toate salariile la zi și este supărător pentru toată lumea că suntem în situația asta. Rezultatele vorbesc de la sine. Este clar că nu se ridică la nivelul forțelor acționarilor. Dacă s-ar fi ridicat câtuși de puțin, nu s-ar fi ajuns în situația asta”.
Zăvăleanu a vorbit și despre zvonurile conform cărora atmosfera din vestiarul de la Dinamo ar fi una tensionată. Acesta a confirmat informația conform căreia fotbaliștii români nu ar fi mulțumiți de antrenorul echipei, Zeljko Kopic, care le-ar oferi prea puține șanse.
„Într-adevăr, anumite lucruri mi se confirmă. Pare că există o tensiune. Fiecare ar trebui să își dea sufletul pe teren și apoi să facă tot felul de reproșuri. Un antrenor răspunde pentru rezultatele sale și își alege oamenii cu care vrea să joace. Pot spune că nu cred că un antrenor este nebun să îi folosească doar pe cei pe care îi place în detrimentul rezultatului”.
În final, administratorul de la Dinamo a precizat că el are încredere că Dinamo va reuși să se salveze de la retrogradare, însă speră că fotbaliștii vor avea o schimbare de atitudine și vor obține rezultatele sperate.
”Am mari speranțe legate de salvarea de la retrogradare. Trebuie să ne jucăm șansele, dar trebuie să se schimbe ceva în atitudinea și în abordarea jucătorilor, astfel încât atunci când merg la luptă să meargă cu succes”, a explicat Răzvan Zăvăleanu, la Digi Sport.
Dinamo se află pe penultimul loc în playoutul Superligii. Băieții lui Kopic vor juca în ultimele două etape cu U Cluj în deplasare și cu UTA Arad pe teren propriu. Dinamo are 21 de puncte, la fel ca și Poli Iași, echipa de pe ultimul loc. Pe pozițiile care duc la baraj se află FCU Craiova, cu 22 de puncte, și FC Voluntari, cu 23. Botoșani este prima echipă deasupra zonei roșii. Moldovenii au 24 de puncte.